**Aproape vara**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai adă, Doamne, adierea verii,

Căldură blândă-n luna lui Cuptor,

C-am construit departe de izvor

Și-am adormit la porțile vegherii.

Plugarul stă la margini de ogor,

Pe la străini se-ndeasă toți oierii,

Înăbușiți în arșița tăcerii,

Ne bate vântul tot mai schimbător.

Albina se-nsoțește cu tăunul,

Puținul rod nu-i cine să-l culeagă,

Din cei rămași, a prins puteri nebunul.

Iar mintea mea începe să-nțeleagă

Că nu sunt doi acolo unde-i unul

Și-aproape vara nu e vara-ntreagă.